మొబైల్‌ నెట్‌వర్క్‌కి దూరంగా 50వేల గ్రామాలు!
- టెలికం శాఖ మంత్రి మనోజ్‌ సిన్హా
న్యూఢిల్లీ : దేశవ్యాప్తంగా ఇప్పటికీ దాదాపు 50వేల గ్రామాలు మొబైల్‌ నెట్‌వర్క్‌ కనెక్టివిటీకి దూరంగా ఉన్నాయని టెలికం శాఖ మంత్రి మనోజ్‌ సిన్హా పేర్కొన్నారు. ప్రధానంగా ఉత్తర ఈశాన్య రాష్ట్రాలు, నక్సల్‌ ప్రభావిత ప్రాంతాలు, అండమాన్‌ అండ్‌ నికోబర్‌ ఐలాండ్స్‌, లక్షద్వీప్‌ తదితర ప్రాంతాల్లో మొబైల్‌ సేవలు ఇంకా పూర్తిగా అందుబాటులోకి రాలేదని బుధవారం ఆయన లోకసభకు తెలిపారు. దేశ వ్యాప్తంగా మొబైల్‌ నెట్‌వర్క్‌ సేవలను అందుబాటులోకి తెచ్చామని తాము ఎప్పుడూ చెప్పలేదని మంత్రి అన్నారు. ఇప్పటికీ 50వేల గ్రామాలకు మొబైల్‌ నెట్‌వర్క్‌ విస్తరణ జరగలేదన్నారు. టెలికం నెట్‌వర్క్‌ అందుబాటులోని లేని గ్రామాలను గుర్తించి తమకు అందజేయాలని రాష్ట్ర ప్రభుత్వాలను కోరామని చెప్పారు. కేంద్ర ప్రభుత్వం ఎంతో ప్రతిష్టాత్మకంగా చేపట్టిన 'భారత్‌ నెట్‌' కార్యక్రమంలో భాగంగా 100 ఎంబీపీఎస్‌ వేగంతో దేశంలోని 2,50,000 గ్రామ పంచాయితీలకు బ్రాడ్‌బాండ్‌ కనెక్షన్‌ను అందుబాటులోకి తేవాలని నిర్దేశించుకున్నామని తెలిపారు. తొలి దశలో ప్రస్తుతం లక్ష గ్రామ పంచాయతీలకు ఈ సదుపాయం అందుబాటులోకి తెస్తున్నామని చెప్పారు.
మీ స్నేహితులకు రికమెండ్ చెయ్యండి